tomron87/hebrew-wikipedia-sentences-corpus huggingface dataset:
בסופו של דבר, האלים הבכירים עוזרים לריידן להרוג את שאו קאהן ולהציל את ממלכת הארץ.
אולם, מתברר כי הכל היה תחבולה של שינוק וקוואן צ'י, שגנב את נשמות הגיבורים שנהרגו.
הוא מחזיר גיבורים אלה לחיים כזומבים נרצעים שלו, revenants.
המשחק העשירי, "מורטל קומבט אקס", מתמקד בכמה נקודות זמן: ב-1997, שנתיים לאחר סיום המשחק התשיעי, שינוק וקוואן צ'י מתחילים בתכנון תוכניתם ומובילים צבא משרתים אל-מתים של אלה אשר מתו כתוצאה מכיבושו של שאו קאהן.
קבוצת לוחמים בראשותם של ריידן, ג'וני קייג', קנשי טקאהשי וסוניה בלייד מתמודדת מול כוחותיו של שינוק.
בסיומו של הקרב, שינוק נכלא, קוואן צ'י נמלט וריידן מחזיר את מרבית הלוחמים לחיים ומשחרר אותם משליטתו של שינוק.
כ-20 שנה לאחר מכן, קוואן צ'י מופיע מחדש וחובר לד'בורה דמוית החרק מתוך כוונה להביא לשחרורו של שינוק.
קוואן צ'י נהרג בידי סקורפיון (שחזר לחיים כהנזו הסאשי) חדור הנקמה ושינוק ממשיך בהתקפת הממלכות.
הוא מובס בידי קסנדרה קייג' - המייצגת את הדור הבא של לוחמי הארץ.
כעת כשהאיום של שינוק וקאן צ'י הוסר, לו קאנג וקיטאנה האל-מתים לוקחים שליטה על העולם התחתון, ולורד ריידן מבקש להגן על ממלכת הארץ בכל האמצעים הדרושים, אלימים ככל שיהיו.
במשחק זה מוצגים לראשונה "הדור הבא" של הלוחמים הטובים: קסנדרה ביתם של ג'וני קייג' וסוניה, ז'קלין בריגס ביתו של ג'קס, טקדה טקהשי הבן של קנשי וקונג ג'ין בן הדוד של קונג לאו.
במשחק האחד עשר בסדרה, כריתת ראשו של שינוק בידי ריידן מוביל להופעתה הפתאומית של קרוניקה - אמו של שינוק ושומרת הזמן, המתכוונת לשכתב מחדש את ההיסטוריה לאחר שמאזן הכוחות בין הטוב לרע הופר בידי ריידן המושחת.
לאחר מותה של סוניה בלייד והשמדת הקתדרלה של שינוק בעולם התחתון, לו קאנג וקיטאנה האל-מתים כורתים ברית עם קרוניקה, המחזיקה בשעון חול ענקי במצודתה.
היא יוצרת מערבולת בזמן הגורמת להופעתן של דמויות רבות מהעבר מוחקת את ריידן המושחת מהקיום ומשאירה את ריידן מהעבר תקוע בזמן ההווה עקב היותו אלמותי.
במשחק זה שני שחקנים מהעבר, קארי הירויוקי טגווה שגילם את שנג טסונג בסרט הראשון וריצ'רד אפקאר שדיבב את הג'וקר במשחק הקרוסאובר חזרו לדבב אותם.
במיני-משחק המשך, "MK11: Aftermath" שאנג טסונג משתף פעולה עם נייטוולף, פיוג'ין והאל החדש לו קנג כדי לחזור לעבר ולהשיג את הכתר של קרוניקה אשר רק באמצעותו ניתן לאתחל את הזמן מבלי לפגוע בכל היקומים.
ביוזמתו של שאנג טסונג סינדל מוחזרת לחיים כדי לעזור להם, אולם מתברר שהיא כל הזמן הייתה רעה ושהכל חלק ממזימה אחת גדולה שלו לקחת את הכתר לעצמו ולשלוט בשעון החול ובזמן.
כשהוא מתכנן יחד עם סינדל ושאו קאהן הפיכה: הוא משתמש בהם כדי להגיע לקרוניקה ואז בוגד אפילו בהם.
לבסוף הוא נלחם באל השמש והרעם לו קאנג.
העלילה יכלה להסתיים בשני תרחישים: התרחיש הטוב - ניצחון של לו קאנג וההשלכות שלו לעומת התרחיש הרע ניצחון של שאנג טסונג וההשלכות שלו.
הסוף האמיתי הוא הסוף בו לו קאנג מנצח, מאחר שהמשחק הבא, מורטל קומבט 1, מתרחש בעולם החדש שלו קאנג יוצר.
המשחק ה-12 בסדרה, שמיועד לצאת ב-19 בספטמבר 2023, מתחיל בעידן השלישי שלו קאנג יצר כאל חדש.
לו קאנג מאמן חבורה של לוחמים (חלקם מוכרים בגרסאות שונות שלהם ממשחקים קודמים, כגון ריידן אנושי וקנשי עם חוש ראייה) כדי להילחם בטורניר המפורסם.
שאנג טסונג מתחיל כבן-תמותה ומקבל כוחות בהמשך.
קוואי ליאנג כסקורפיון ובי האן כסאב זירו משתפים פעולה בשבט הלין קווי עד לבגידתו של בי האן, דבר שגורם לקוואי ליאנג וסמוק להקים את שבט השיראי ריו, ולאמן את הנזו הסאשי הצעיר.
המשחק מורטל קומבט החל בפיתוח בשנת 1991, כשרק ארבעה אנשים היו ממונים על יצירתו: אד בון (תיכנות), ג'ון טוביאס (אמנות וסיפור), ג'ון ווגל (גרפיקה) ודן פורדן (עיצוב סאונד).
לפי שחקני מורטל קומבט ריצ'רד דיוויזיו ודניאל פזינה, המשחק התחיל כפרויקט בסגנון נינג'ה בידי ג'ון טוביאס (בזמנו עובד חדש במידוויי גיימס), ביחד איתם ואמן אמנויות הלחימה קרלוס פזינה, אך הצעתם נדחתה בידי אד בון ויתר חברי ההנהלה.
באותה תקופה, חברת מידוויי גיימס נתבקשה ליצור עיבוד ממוחשב לסרט הקולנוע "חייל אוניברסלי" של שנת 1992 בכיכובו של ז'אן-קלוד ואן דאם, וטוביאס דמיין משחק לחימה עם גרסת דיגיטציה של ואן דאם.
בכוונתם ליצור משחק הרבה יותר רציני בסגנון הסרטים "הדרקון" ו"ספורט הדמים" מאשר משחקי הלחימה המצוירים של אותה תקופה, טוביאס ובון החליטו להמשיך את הפרויקט שלהם גם אחרי שרישיון הקניין ל"ספורט הדמים" פג.
ג'וני קייג', ראשון הדמויות שנוצר, היה למעשה "תוצר פרודיה לכל הסיטואציה עם ואן דאם".
הייתה זו הצלחת המשחק "סטריט פייטר II" של חברת קאפקום ששכנעה את חברת מידוויי גיימס לתת לצוות הפיתוח ליצור משחק ארקייד משלו, אך לא הייתה לסטריט פייטר II כלל השפעה על הפרויקט עצמו.
טוביאס ציין כי ההשראה לפרויקט היה משחק הלחימה "אלוף הקראטה" משנת 1984. בנוסף לדמויות הדיגיטליות השונות מהגרסאות המצוירות של משחקים אחרים, השוני העיקרי במשחק מורטל קומבט היה כמות הדם והאלימות שבו.
מנהל חטיבת התקשורת של קאפקום השווה מאוחר יותר בין המשחקים כאשר שאל את המראיין אם הוא מעדיף את "הדיוק והעומק" של סטריט פייטר או את "האלימות והקומדיה" של מורטל קומבט.
כמו כן, הוא השווה את היריבות של שני המשחקים לזו של חברת קוקה-קולה ופפסיקו במהלך שנות ה-90.
ג'ון טוביאס ציין כי ההשראה שלו לסיפור המשחק היה המיתולוגיה הסינית וכן סיפורים ואירועים אודות מנזר שאולין.
השראותיו הגדולות היו סרטיו של טסואי הארק "לוחמי הזו" (מז'אנר העל-טבעי ופנטזיה) ו"איש החרבות" (סרט קרבות בסגנון הלחימה וושיה), והתייחס לסרט הקולנוע "צרות גדולות בצ'יינה טאון" באומרו שהסרט הצליח להעביר את האובססיה שלו לסרטי קונג פו סינים על-טבעיים לידיים מערביות.
בשנת 1995 הוא התייחס לתהליך פיתוח הדמות באומרו שראשית כל הם עובדים על סוג הדמות מבחינת מגדר וגודל, ובהמשך התמה המרכזית שלה - אם מדובר בנינג'ה או ברובוט.
לאחר מכן, הם מעצבים את התלבושת ובאותו זמן יוצרים את הסיפור וכיצד הדמות תשתלב בו.
אופן הכתיבה של טוביאס והגישה הארטיסטית שלו לסדרת המשחקים הגיעו לסיומם בשנת 2000, לאחר יציאת המשחק הרביעי.
בראיון בשנת 2012 הוא ציין כי ידע בדיוק את הכיוון אליו הולך הסיפור, וכי כתב המשך לסרט הראשון ולמקורות המיתולוגיים של המשחק.
הדמויות במשחק מורטל קומבט הראשון והמשכיו המוקדמים נוצרו תוך שימוש בשדונים דיגיטליים (Digital Sprites) המבוססים בעיקר על שחקנים מצולמים, וזאת בניגוד לגרפיקה מצוירת באופן ידני.
זאת ועוד, משחקי מורטל קומבט המוקדמים השתמשו באופן נרחב בשיטה של החלפת לוח-צבעים - החלפת צבעם של שדונים דיגיטליים כדי להיראות כאילו מדובר בדמות אחרת, שיטה שהשתמשו בה לדמויות הנינג'ות.
למעשה, רבות מהדמויות הפופולריות של הסדרה החלו בשיטה פשוטה זו.
בסופו של דבר, המשחק "מורטל קומבט 4" הביא את הסדרה לכיוון הגרפיקה תלת-ממדית, והחליף את הלוחמים הדיגיטליים במודלים פוליגונלים המשתמשים בטכנולוגיית לכידת תנועה.
משחק הקרוסאובר "מורטל קומבט נגד יקום DC" והמשחקים שהגיעו בעקבותיו "מורטל קומבט (2011)", "מורטל קומבט אקס" ו"מורטל קומבט 11" החלו להשתמש במנוע הגרפי Unreal Engine 3.
משחקי מורטל קומבט לדורותיהם הציגו דמויות סודיות, משחקים סודיים ושאר ביצות פסחא.
הדמויות הפופולריות רפטייל וג'ייד הופיעו לראשונה כאויבים חבויים, והפכו לדמויות שניתן לשחק בהן בהמשך.
המשחק השני כלל משחק פונג חבוי, ואילו המשחק השלישי כלל משחקון גלגה חבוי.
ניתן היה לבחור בהרבה דמויות נוספות רק לאחר דרישות מאתגרות ולעיתים גם ארעיות.
כמה ביצי פסחא החלו כבדיחה פנימית בין חברי צוות הפיתוח.
כך למשל, המושג Toasty שמופיע בפינת המסך בדמותו של מעצב הסאונד דן פורדן לאחר שזה היה נוהג להגיד "you're toast" (אתה גמור).
ביצת פסחא זו היא גם המפתח לפתיחת דמותו של הנינג'ה סמוק כשהיא מופיעה בזירת הפורטל במשחק השני.
במשחק הרביעי, פורדן היה אומר Toasty!
3D אחרי שסקורפיון היה מבצע את פטליטי האש שלו, וזאת למעשה התייחסות לעובדה שמדובר במשחק מורטל קומבט הראשון שנעשה בתלת־ממד.
המונח מופיע גם במשחק ההרפתקה "מורטל קומבט: נזירי השאולין" באופן אקראי אחרי שהשחקן מבצע שורה של מכות.
במשחק זה הוסרה דמותו של פורדן, אך היא הוחזרה למשחק האתחול משנת 2011.
בדיחה פנימית נוספת הייתה דמותו החבויה של נוב סאיבוט, שהופיעה במספר משחקים בסדרה החל מהמשחק השני.
שם הדמות נוצר מחיבור שני שמות המשפחה של מפתחי המשחק, אד בון וג'ון טוביאס, במהופך.
בנוסף, שחקני המשחק חשבו ששעון העצר ERMAC לחישובי טעויות מאקרו (Macro Errors) מתייחס לדמות חבויה במשחק הראשון.
מפתחי המשחק החליטו להפוך בדיחה זו למציאות על ידי כך שהציגו את דמות הנינג'ה ארמאק במשחק "אולטימייט מורטל קומבט 3" כדמות סודית הניתנת לפתיחה.
הדמות מוקאפ, אשר הופיעה במשחק "מורטל קומבט: ברית קטלנית" היא מחווה לאמן הלחימה קרלוס פזינה, אשר גילם את דמותו של ריידן בשני המשחקים הראשונים והשתמש בטכנולוגיית לכידת תנועה במשחקים הבאים.
כמו כן, דמות הנינג'ה הסגולה ריין מ"מורטל קומבט 3" היה בדיחה פנימית לשירו של פרינס "גשם סגול".
+ סקירת משחקי מורטל קומבט והגרסאות השונות שם כותר באנגלית תרגום חופשי לעברית תאריך יציאה פלטפורמת משחק קונסולות הערות Mortal Kombat מורטל קומבט 1992 ארקייד שונות המשחק המקורי.
Mortal Kombat II מורטל קומבט 2 1993 ארקייד שונות המשחק השני.
Mortal Kombat 3 מורטל קומבט 3 1995 ארקייד שונות המשחק השלישי.
Ultimate Mortal Kombat 3 אולטימייט מורטל קומבט 3 1995 ארקייד שונות עדכון של MK3. Mortal Kombat Trilogy מורטל קומבט טרילוגי 1996 PS1, N64, סטורן Windows, Game.com, R-Zone עדכון של UMK3. מיתולוגיות מורטל קומבט: סאב-זירו 1997 PS1, N64 - הראשון מתוך שלושה משחקי ספין-אוף.
הרפתקת פעולה המתמקדת בדמותו של סאב-זירו.
Mortal Kombat 4 מורטל קומבט 4 1997 ארקייד PS1, N64, Windows המשחק הרביעי.
Mortal Kombat Gold מורטל קומבט גולד 1999 דרימקאסט - - Mortal Kombat: Special Forces מורטל קומבט: כוחות מיוחדים 2000 PS1 - משחק הספין-אוף השני.
הרפתקת פעולה המתמקדת בדמותו של ג'אקס.
Mortal Kombat: Shaolin Monks מורטל קומבט: נזירי השאולין 2005 PS2, Xbox - משחק הספין-אוף השלישי.
הרפתקת פעולה המתמקדת בדמויותיהם של לו קאנג וקונג לאו, ומתרחשת בתקופת זמן חלופית בין המשחק הראשון לשני.
המשך המשחק השישי והאחרון בסדרת המשחקים המקורית.
DC Universe מורטל קומבט נגד יקום די.סי.
כותר קרוסאובר שאינו קאנוני ומתרחש בתקופת זמן חלופי בין המשחק השני לשלישי.
קו עלילה מאותחל שמשלב אירועים משלושת המשחקים הראשונים בסדרה.
Mortal KombatArcade Kollection מורטל קומבט: אוסף ארקייד 2011 PSN, XBLA PC (2012) אוסף שלושת המשחקים הראשונים.
Mortal Kombat: Komplete Edition מורטל קומבט: המהדורה המלאה 2012 PS3, X360 PC (2013) הוצאה מחודשת למשחק האתחול מ-2011 כולל התוכן להורדה.
Mortal Kombat X מורטל קומבט אקס 2015 PS4, XONE, PC PS3, X360 המשחק העשירי.
המשך למשחק האתחול מ-2011. Mortal Kombat XL מורטל קומבט אקס אל 2016 PS4, XONE, PC PS4, Xbox one הוצאה מחודשת למשחק מ-2015 כולל התוכן להורדה.
משחק מורטל קומבט המקורי הופץ בידי מידוויי גיימס למכונת הארקייד Y-unit (15-bit) באוקטובר 1992, ומאז שוחרר לקונסולות הביתיות בידי Acclaim Entertainment.
משחק ההמשך "מורטל קומבט 2" יצא למכונות הארקייד כשנה לאחר מכן, וכלל מספר דמויות גדול יותר ושיפורים בגרפיקה ובמשחקיות.
בין השנים 1993-1995 שוחרר המשחק לקונסולות הביתיות, ובשנת 2007 שוחרר מחדש לפלייסטיישן 3. המשחק "מורטל קומבט 3" יצא בשנת 1995 גם למכונות הארקייד וגם לקונסולות הביתיות.
הוא כלל שני עדכונים אשר הרחיבו את מספר הדמויות והגרפיקה שבו - "אולטימייט מורטל קומבט 3" ו"מורטל קומבט טרילוגי" בשנת 1996. המשחק מורטל קומבט 4 יצא בשנת 1997 והעביר את סדרת המשחקים מגרפיקה דו-ממדית לתלת־ממדית.
המשחק שוחרר לקונסולות הפלייסטיישן ו-Nintendo 64, כמו גם קונסולת Dreamcast לגרסת העדכון שלו, "מורטל קומבט גולד", שיצא בשנת 1999.
החל מהמשחק - "מורטל קומבט: ברית קטלנית", שיצא בשנת 2002. השתנתה שיטת מתן השמות למשחקים, ובמקום מתן מספרים עוקבים לגרסאות החלו המפתחים לתת שמות לכל משחק.
הייתה זו גם התקופה שבה המשחקים הופצו לשווקים בקונסולות הביתיות בלבד, והוא שוחרר לקונסולות פלייסטיישן 2, Xbox ו-Gamecube.
בשעה שארבעת המשחקים הראשונים שמרו על משחקיות במישור דו-ממדי, "ברית קטלנית" היה המשחק הראשון בסדרה שכלל משחקיות בגרפיקה תלת-ממדית מלאה.
טרנד זה נמשך למשך שני המשחקים הבאים - "מורטל קומבט: הטעיה" ו"מורטל קומבט: ארמגדון" משנת 2004. "מורטל קומבט: ללא מעצורים" שוחרר לקונסולת Playstation Portable בשנת 2006 עבור "מורטל קומבט: הטעיה".
בשנת 2008, חברת מידוויי הפיצה את אנתולוגיית האוסף Mortal Kombat Kollection, אשר כללה את שלושת המשחקים "מורטל קומבט: הטעיה", "מורטל קומבט: נזירי השאולין" ו"מורטל קומבט: ארמגדון".
משחק תשיעי בסדרה יצא כמשחק אתחול מחדש בידי Midway Games Chicago, שכעת נקנתה בידי האחים וורנר ושינתה את שמה ל-NetherRealm Studios.
בהמשך הורחב אף לקונסולות הדור התשיעי.
המשחק השנים עשר והאתחול השני, מורטל קומבט 1, הוכרז ועתיד לצאת לשוק ב-19 בספטמבר 2023.
בנוסף למשחקי הלחימה יצאו שלושה משחקי הרפתקה אשר שימשו כספין אוף לסיפור מורטל קומבט.
הראשון מביניהם - "מיתולוגיות מורטל קומבט: סאב-זירו" הופץ בשנת 1997 לפלייסטיישן ולנינטנדו 64, והסיפור שבו התמקד בסאב-זירו המקורי בי-האן בתקופת זמן שלפני המשחק הראשון.
המשחק הבא, "מורטל קומבט: כוחות מיוחדים", יצא בשנת 2000 עבור קונסולת הפלייסטיישן, וגולל את סיפורו של מייג'ור ג'אקס בריגס במשימתו להשמיד את כנופיית הדרקון השחור.
בשנת 2005 יצא משחק הרפתקה שלישי, "מורטל קומבט: נזירי השאולין" לפלייסטיישן 2 ולאקס-בוקס, ובו סופר על לו קאנג וקונג לאו במציאות חלופית שבין המשחק הראשון לשני.
משחק נוסף היה אמור לצאת בעקבותיו בשם "מורטל קומבט: אש וקרח", בכיכובם של סקורפיון וסאב-זירו, אך הוא בוטל עקב בעיות תקציב.
"מורטל קומבט נגד יקום די.סי." היה משחק קרוס-אובר המשלב בין זיכיון מורטל קומבט לבין יקום DC של חברת DC קומיקס.
הוא הופץ בשנת 2008 לפלייסטיישן 3 ולאקס-בוקס 360. בשנת 2013, אד בון קיווה לפיתוחו של משחק קרוס-אובר בין מורטל קומבט לסטריט פייטר, אך למרות התכתבויות עם חברת קאפקום, לא ניתן היה ליישב את בעיית חוסר ההתאמה שבהצגת האלימות הגרפית במורטל קומבט.
זאת ועוד, מפתח משחקי סטריט פייטר יושינורי אונו ציין שסדרת משחקי מורטל קומבט שונים מאוד ממשחקי סטריט פייטר.
רעיונות נוספים שהיו לאד בון למשחקי קרוס-אובר היו עם משחקי Killer Instinct ויקום מארוול.
סדרת משחקי מורטל קומבט זכתה לשני עיבודים קולנועיים בשנים 1995 וב-1997 - סרטי הלייב אקשן "מורטל קומבט" ו"מורטל קומבט 2".
שני הסרטים פותחו בשותפות של חברת Treshold Entertainment וניו ליין סינמה, ובניגוד לסרטים אחרים לא הוקרנו בידי מבקרים טרם צאתם.
הסרט הראשון יצא לאקרנים ב-18 באוגוסט 1995 והפך להצלחה קופתית למרות ביקורות מעורבות מהמבקרים, עם הכנסות של כ-70 מיליון דולר בארצות הברית ומעל ל-122 מיליון דולר ברחבי העולם.
הוא זכה למעמד קאלט בקרב מעריצי המשחקים ועזר לקדם את הקריירה של הבמאי פול וו.
הסרט השני, לעומתו, לא התקבל יפה בעיני מעריצים ומבקרים, וזכה להכנסות של כ-36 מיליון דולר בארצות הברית ו-51 מיליון דולר ברחבי העולם.
בשנת 2010, הבמאי קווין טנצ'רון ביים סרט קצר בן שמונה דקות בשם "מורטל קומבט: לידה מחדש" (Mortal Kombat: Rebirth), בכיכובם של מייקל ג'יי וייט כג'אקס וג'רי ריאן כסוניה בלייד.
סרט קצר זה שימש כפרויקט קונספט לטנצ'רון בבואו להציע סרט אתחול לאולפני האחים וורנר.
מאוחר יותר, טנצ'רון אישר שאף על פי שהסרט הקצר הוא אינו רשמי, את העלילה לסרט כתב אורן עוזיאל, שגם כתב תסריט לסרט מורטל קומבט שלישי.
שנה לאחר מכן, חברת ניו ליין סינמה והאחים וורנר יצאו בהצהרה לפיה טנצ'רון נשכר לביים סרט בכתיבתו של עוזיאל.
אולם, טנצ'רון עזב את הפרויקט בשנת 2013.
ב-12 באפריל 2020 יצא סרט אנימציה באורך מלא בשם "אגדות מורטל קומבט: נקמתו של סקורפיון" בהפצת האחים וורנר, והוא סווג בסיווג צפייה R בשל האלימות הגרפית שבו.
הסרט זכה להצלחה וביקורות טובות, ובעקבותיו יצאו שני סרטי המשך: "אגדות מורטל קומבט: קרב הממלכות" ו"אגדות מורטל קומבט: עיוור השלג".
בשנת 2015, הבמאי ג'יימס ואן נשכר לעמוד בפני הפקתו של פרויקט חדש בזיכיון הסרטים של מורטל קומבט, באומרו שהוא אינו מתכוון למהר עם ההחלטה הזאת.
סיימון מק'קויד נשכר לביים את הסרט החדש בנובמבר 2016, עם גרג רוסו כתסריטאי.
במאי 2019, הסרט נכנס לשלבי פרה-פרודקשן, כאשר שלב הצילומים נועד להתרחש בדרום אוסטרליה מאוחר יותר באותה שנה.
הפקת הסרט החלה בספטמבר 2019, ומקס הואנג מצוות הפעלולנים של ג'קי צ'אן נבחר לגלם את קונג לאו.
הצילומים הסתיימו ב-13 בדצמבר 2019. ב-15 בינואר 2021 שוחררו תמונות ראשונות מהסרט, שקיבל סיווג צפייה R בשל האלימות שבו.
קדימון הסרט יצא ב-18 בפברואר 2021, עם תאריך הפצה בשירות הסטרימינג HBO Max ב-23 באפריל 2021.
בשנת 2010, שירות הסטרימינג Warner Premiere הזמין סדרת רשת המבוססת על הסרט הקצר "מורטל קומבט: לידה מחדש".
לסדרה קראו בשם "מורטל קומבט: מורשת" (Mortal Kombat: Legacy) וגם היא בוימה בידי קווין טנצ'רון.
בסדרה כיכבו קספר ואן דיין כג'וני קייג', מארק דקסקוס כקונג לאו, בריאן טי כלו קאנג, הארי שום ג'וניור כסאב-זירו, איאן אנתוני דייל כסקורפיון וקרי הרויוקי טגאווה שב לגלם את דמותו של שאנג טסונג מהסרט הראשון.
עונתה הראשונה של הסדרה יצאה בחינם ל-Youtube באפריל 2011, ואילו העונה השנייה ב-2013.
מספר חוברות קומיקס של מורטל קומבט התבססו על סדרת משחקי הווידאו, ביניהם שני עיבודים רשמיים לשני המשחקים הראשונים, באיורו של ג'ון טוביאס, ואשר פורסמו בחזית מכונות הארקייד בזמן יציאתם.
בשנת 1994, חברת ההוצאה לאור מאליבו קומיקס החלה בהרצה רשמית של חוברות קומיקס בעולם מורטל קומבט שנמשכה עד לאוגוסט 1995, בהן שתי מיני סדרות בנות שישה חלקים כל אחת (Blood and Thunder ו-Battlewave) וכן מספר מיני-סדרות המתמקדות בדמויות שונות.
שתי חוברות נוספות נכתבו - האחת כדי לקשר בין האירועים של שלושת המשחקים הראשונים למשחק הרביעי והשנייה כפריקוול למשחק הקרוסאובר נגד יקום DC.
מיני-סדרה חדשה בשם Blood Ties נכתבה בשנת 2015 לפני צאתו של המשחק "מורטל קומבט אקס" עם סתימת חורים בעלילה: גנבת התליון של שינוק, איך הנזו הסשי הפך לסקורפיון המוכר וסיפור חייו של טקדה, כולל כעסו על אביו קנשי.
בנוסף, גם לשני סרטי הקולנוע נכתבו עיבודים ספרותיים.
בשנת 1994 נכתב אלבום טכנו בשם "מורטל קומבט: האלבום" בהשראת המשחק הראשון בידי ההרכב המוזיקלי "האימורטלס" עבור חברת התעופה וירג'ין אמריקה.
נעימת הנושא המרכזית והאייקונית "טכנו סינדרום" יצאה לראשונה ב-1993 כסינגל ומאוחר יותר נעשה בה שימוש גם בכותרות הפתיחה של סרטי הקולנוע.
המשחק משנת 2011 הביא השראה להפקתו של הפסקול Mortal Kombat: Songs Inspired by the Warriors ואשר כלל מוזיקה אלקטרונית.
בשנת 1995 יצא סרט האנימציה "מורטל קומבט: המסע מתחיל" (Mortal Kombat: The Journey Begins).
הסרט השתמש בהנפשה מסורתית, לכידת תנועה ו-Computer-generated Imagery כדי להסביר את המקורות של כמה מהדמויות המרכזיות בסדרה, והוא שימש כפריקוול לסרט הקולנוע הראשון.
מופע בימתי בשם Mortal Kombat: Live Tour נמשך בין השנים 1995-1996 וכלל הופעות תיאטרליות של דמויות מורטל קומבט באולם המוזיקה רדיו סיטי, ניו יורק.
חברת בריידי גיימס מדורלינג קינדרסלי השיקה משחק קלפים של משחקי מורטל קומבט בשנת 1996. משחק זה ספג ביקורת שלילית בשל היותו תואם כושל למשחקי הקלפים Magic: The Gathering.
מורטל קומבט הוא אחד מזיכיונות משחקי הלחימה המצליחים ביותר בהיסטוריית משחקי הווידאו, והוא מתחרה על מקומו עם זיכיונות נוספים כ-Tekken של בנדאי נאמקו וסטריט פייטר של קאפקום.
הזיכיון הניב רווחים של למעלה מ-4 מיליארד דולר לקראת סוף שנות ה-90, ו-5 מיליארד בשנות האלפיים.
משחק מצליח במיוחד היה "מורטל קומבט 2", שהיקף המכירות לסוף השבוע הראשון ליציאתו היה ראשון מסוגו בתעשיית משחקי הווידאו, בכך הביס רווחים של סרטי קיץ שוברי קופות של אותה תקופה.
למרות זאת, משחקי מורטל קומבט נמכרו בהיקף נמוך מאוד ביפן (טוביאס האשים בכך את ה"אמריקניזציה" שבעיצוב הדמויות שלהם).
נכון לשנת 2015, מעל ל-35 מיליון עותקים נמכרו מהמשחק "מורטל קומבט אקס".
מהדורת הגיימינג של ספר השיאים של גינס לשנת 2008 העניקה לסדרת מורטל קומבט שבעה שיאי עולם, כולל "סדרת משחקי הלחימה המצליחה ביותר".
זאת ועוד, הזיכיון מחזיק בעשרה שיאי עולם לשנת 2011, ביניהם "הקמפיין הפרסומי הגדול ביותר למשחק וידאו" (עבור "מורטל קומבט 3"), "הסרט בעל ההכנסות הגבוהות ביותר שמבוסס על משחק מכות" (עבור הסרט משנת 1996) ו"פסקול הספין-אוף המצליח ביותר במשחקי וידאו" (עבור פסקול הסרט הראשון).
מספר חברות הוצאה לאור תיארו את סדרת המשחקים כאחת מהזיכיונות החשובים ביותר אך גם האלימים ביותר בהיסטוריית משחקי הווידאו.
בשנת 2011, אתר האינטרנט GameSpy ציין ש"לא ניתן להכחיש את מקומה של סדרת משחקי מורטל קומבט בהיסטוריית משחקי הווידאו".
לפי אתר האינטרנט IGN, "מספר חקיינים הציפו את שוק משחקי הווידאו במהלך שנות ה-90 ואת אולמות הארקייד במשחקים רוויי דם כמו Time Killers, Survival Arts ו-Guardians of the Hood.
משחקי מורטל קומבט הביאו לשגשוג במשחקי מניפולציה התנהגותית, גם בקונסולות ביתיות וגם במכונות הארקייד, כש"כולם עסוקים בקרבות כדי לראות מי יוציא הכי הרבה דם על מסכים בעלי רזולוציה נמוכה".
ג'ון טוביאס ציין כי "כמה ממוצרי החקיינות של אותה תקופה הלכו כלעומת שבאו בעיקר משום שרמת האלימות שבהם משכה תשומת לב, אך גם משום שאם אין מספיק תוכן עלילתי אז המשחק לא ישרוד".
סדרת המשחקים והדמויות שבה זכו למספר התייחסויות בתרבות הפופולרית, כמו באלבומה Metal Kombat for the Mortal Man של להקת הקאברים Powerglove מז'אנר הפאוור מטאל, או שם הפרק "מודל קומבט" בסדרת הקומדיה "עובדים מצטיינים".
לפי מגזין קומפלקס בשנת 2012, "מורטל קומבט הפך לתופעה מחוץ לחוגי הגיימינג, והיה מוכר דיו כדי להיות מוזכר בסיטקומים (מלקולם באמצע, נשואים פלוס) וסרטים (כריסטיאן סלייטר משחק ב"מורטל קומבט 4" בסרט עד החתונה זה יעבור)".
משחקי לחימה היו ז'אנר פופולרי בקרב טורנירים מאז סוף שנות ה-90. סדרת מורטל קומבט זכתה למקום נכבד בטורנירים של ספורט אלקטרוני מהגדולים בעולם, כמו אבולושן צ'מפיונשיפ וקומבו ברייקר 2017, וכן טורנירים מקומיים וכאלה המתרחשים אונליין.
המשחק משנת 2011 הפך לפופולרי מאוד בטורנירים שכאלה מאז יציאתו.
אולם, בין השנים 2014 ל-2017, המשחק לא נכלל בזירת הטורנירים משום שהחברה המפתחת NetherRealm Studios התמקדה בפיתוח משחקי "Injustice: Gods Among Us".
משחקי מורטל קומבט חזרו לקומבו ברייקר בשנת 2018.
סדרת משחקי מורטל קומבט היו נושא למחלוקת בתעשיית משחקי הווידאו, כמו גם מספר הליכים משפטיים, לרוב עקב תוכן אלים מידי.
בעקבות שימוע קונגרס בסוף שנת 1993 בנושא תכנים שאינם מתאימים לילדים, הדבר הוביל להקמתו של ארגון אוכף תכנים ושיטות המדרוג Entertainment Software Rating Board ו-Australian Classification Board, המסווגות משחקים לפי תוכנם.
מספר משחקים בסדרה, כמו גם הפרסום שנעשה להם, קיבלו צנזורה או שנאסר למוכרם במספר מדינות כמו אוסטרליה, גרמניה ודרום קוריאה (הסנאט האוסטרלי אסר על מכירתו של המשחק משנת 2011).
המשחק הראשון עבר צינזור לקונסולות של חברות סגה ונינטדו, כולל הגיים-בוי והגיים-גיר, והמשחק השני עבר צנזורה לקונסולות הניידות ול-Sega master system כך שלא מוקז דם אמיתי והפינישים "רכים יותר".
אולם במכשירים של סגה על ידי "קוד דם" ניתן היה להסיר את הצנזור מהמשחק הראשון ואף לזרוק את היריב לקוצים ברקע "the Pit".
בעקבות הטבח בתיכון קולומביין בשנת 1999, נשיא ארצות הברית, ביל קלינטון ציין כי "משחקים כמו מורטל קומבט, קילר אינסטינקט וDOOM - אותם משחקים ששיחקו בהם שני הנערים האחראים לטבח שקיפח את חייהם של רבים בעיירה הקטנה בקולורדו - הופכים את הילדים שלנו למשתתפים פעילים באלימות מדומה".
באותה שנה, ברזיל אסרה על מכירתם של משחקים כמו מורטל קומבט, קארמהגדון, פוסטל וארבעה משחקי ירי בגוף ראשון לאחר תקרית ירי במרכז השופינג מורומבי בסאו פאולו.
בעקבות הטבח בבית הספר היסודי סנדי הוק בשנת 2012, מנכ"ל איגוד הרובאים הלאומי ויין לה'פייר האשים משחקי וידאו אלימים, ביניהם מורטל קומבט, כתורמים לתקריות ירי המוני בארצות הברית.
כמה מבקרים קבעו שמשחקי מורטל קומבט סקסיסטים וגזענים, בעיקר כלפי הדמויות האסייתיות שבו, וכוללים סטריאוטיפים על בסיס אתניות.
מרשה קינדר, פרופסורית לתאוריה ביקורתית מאוניברסיטת דרום קליפורניה, הוקיעה את המשחקים "מורטל קומבט 2" ו"מורטל קומבט 3" משום שהם עודדו מיזוגיניה, לדעתה.
היא הוסיפה וציינה כי "כמה מהאפשרויות האלימות ביותר הן נגד נשים.
בנוסף, כמה ממהלכי הפטאליטי אירוטיים במיוחד.
ג'סטין קאסל והנרי ג'נקינס, מלומדים בחקר אמצעי תקשורת ציינו בספרם From Barbie to Mortal Kombat כי סדרת המשחקים מייצגת את "עולם הסייבר הנערי של האגרסיות, פעולה וגופות מתים".
סדרת משחקי הלחימה מורטל קומבט מציגה מגוון רחב מאוד של דמויות אשר ניתן לשחק בהן.
הסדרה מתרחשת ביקום בדיוני הכולל בתוכו שש ממלכות שנוצרו בידי האלים הבכירים.
אותם אלים בכירים הקימו גם את טורניר מורטל קומבט מתוך מטרה להקטין את כמות המלחמות בין הממלכות.
משחק מורטל קומבט הראשון הציג טורניר לחימה שתוצאותיו יכולות להביא להשמדתה של ממלכת הארץ אם תפסיד פעם אחת נוספת.
לוחמי ממלכת הארץ הצליחו להביס את גורו אלוף הטורניר ואת מארח הטורניר שאנג טסונג, אך הדבר הוביל את שאנג טסונג לחפש דרכים אחרות להשמיד את ממלכת הארץ.
מאז, כל משחק הציג בן אנוש אחר אשר רצה לכבוש את הממלכות ובכך להפר את חוקי הטורניר.
עלילת המשחק "מורטל קומבט: ברית קטלנית" (2002) הביאה לכריתת ברית בין המכשפים שאנג טסונג וקואן צ'י, שהצליחו בתוכניתם להרוג את משתתפי הטורניר ב"מורטל קומבט: הטעיה" (2004), אך אלה חזרו לחיים מאוחר יותר ב"מורטל קומבט: ארמגדון" (2006).
המשחקים "מורטל קומבט" (2011), "מורטל קומבט אקס" (2015) ו"מורטל קומבט 11" (2019) מביאים קו עלילתי מאותחל המגולל את אירועי העבר בדרך שונה, וקופץ בזמן כ-25 שנים לאחר מכן.
דמויותיהם של שאנג טסונג, סאב זירו וגורו מדורגות במקומות ה-97, 85 ו-67, בהתאמה, ברשימת 100 הנבלים הגדולים ביותר במשחקי וידאו, לפי IGN.
דמויות שהוצגו במשחק "מורטל קומבט" הראשון (1992)
דמויות שחקן: ליו קאנג, ג'וני קייג', סוניה בלייד, ריידן, קיינו, סקורפיון, סאב זירו.דמות חבויה: רפטייל (מופיע לשנייה לאחר 25 ניצחונות רצופים).בוסים: גורו, שאנג טסונג.מלכודות מוות: "הבור" (הפלה מגשר למיטת קוצים).
דמויות שחקן ליו קאנג - נזיר שאולין ממסדר הלוטוס הלבן.
גיבור ממלכת הארץ לאחר שהביס את גורו, האלוף ללא עוררין של טורניר מורטל קומבט, ואת המכשף שאנג טסונג.
מתמחה באמנויות הלחימה ג'יט קון דו וקונג פו.
במשחק השני, הוא חוזר למנזר השאולין ומגלה שרבים מהנזירים נהרגו בהתקפה לפקודתו של קיסר העולם החיצון שאו קאהן.
חדור נקמה, הוא עושה את דרכו לעולם החיצון יחד עם חברו קונג לאו.
במשחק השלישי, הוא נלחם לצד חבריו בחוליות השמד של שאו קאהן שפלשו לממלכת הארץ.
במהלך הרפתקאותיו הוא חובר לבתו המאומצת של הקיסר, הנסיכה קיטאנה.
לאחר הברית הקטלנית בין שאנג טסונג לקוואן צ'י, לו קאנג נהרג בידי שאנג טסונג אך חוזר לחיים בידי כוח מסתורי כאל-מת הנמצא במסע נקמה, ונאלץ להיאבק על נשמתו.
בסוף העידן השני הוא מחליף את ריידן כמגן כדור הארץ ובעידן השלישי אותו יצר בעצמו הוא אל וריידן הוא בן תמותה.
מהלכים מיוחדים: זריקת כדורי אש, בעיטת אש מעופפת, בעיטת אופניים.פטליטי ידוע: הפיכה לדרקון עורף גפיים.
ג'וני קייג' - כוכב קולנוע שחצן ונרקיסיסט ואמן אמנויות לחימה, המשמש גם כאתנחתא קומית בסדרת המשחקים.
במקור, ג'וני קייג' נכנס לטורניר מורטל קומבט כדי להוכיח שהוא אינו משתמש באפקטים מיוחדים בסרטיו, אך מגלה את האמת מריידן וחובר לגיבורי הארץ במאבק נגד שאנג טסונג.
מתחיל לפתח קשרי ידידות עם סוניה בלייד.
נהרג בידי כוחותיו של שאו קאהן במהלך פלישתו לממלכת הארץ, אך חוזר לחיים בידי ריידן ועוזר לחבריו להביס בהמשך את שינוק.
הופך למחושב יותר במשחק "מורטל קומבט אקס", בו מופיעה גם הבת שלו ושל סוניה בלייד, קאסי קייג'.
מהלכים מיוחדים: בעיטת צל, זריקת כדור אנרגיה, אפרקאט אנרגיה לסנטר, מכת שפגאט.פטליטי ידוע: אפרקאט ראש מדמם (MK1-MKD), קריעת גב לרווחה תוך קריאת "הנה ג'וני!" (MKX).
סוניה בלייד - מפקדת הכוחות המיוחדים של צבא ארצות הברית ומאוחר יותר בסוכנות הממשלתית לחקירות העולם החיצון.
נמצאת בסכסוך מתמשך עם הפושע קיינו, ונשבעת לחסל את סינדיקט הפשע שלו, "הדרקון השחור".
תוך כדי מרדף אחריו, היא מוצאת את עצמה על ג'ונקה עתיקה הנמצאת בדרכה לאי עליו מתקיים טורניר מורטל קומבט.
עם הגעתה, היא נקלעה למארב ואולצה להשתתף בקרבות כדי להציל את חבריה ליחידה.
אולם, שאנג טסונג לא עמד במילתו, הרג את צוותה ולקח אותה עמו לעולם החיצון.
בהמשך, חברה ליחידה ג'אקס בריגס יוצא למשימת חילוץ וחובר לגיבורי הארץ במאבקם נגד הקיסר שאו קאהן.
מהלכים מיוחדים: טבעות אנרגיה, תפיסת רגליים, בעיטת אופניים אווירית, זריקת רימון הלם.פטליטי ידוע: נשיקת אש/רעל (MK1-MKDA), תפיסת רגליים וקריעת גוף בשפגט (MK9).
ריידן - לפי "מיתולוגיות מורטל קומבט: סאב-זירו", ריידן היה מגן הארץ אשר ניהל מלחמת חורמה נגד האל הבכיר המושחת שינוק.
בעזרת האלים הבכירים, ריידן גירש את שינוק אל העולם התחתון ושמר על קמע הכוח שלו במחבוא סודי במקדש האלמנטלים במרומי הרי נפאל.
בתקופת המשחק הראשון, ריידן הוזמן להשתתף בטורניר מורטל קומבט בידי שאנג טסונג עצמו, ולקח על עצמו חזות אנושית.
כאשר הקיסר שאו קאהן וכוחותיו איימו לכבוש את ממלכת הארץ, ריידן פרש את חסותו על גיבורי הארץ המבקשים להתנגד לו.
בהמשך קיבל מעמד של אל בכיר, אך היה מנוע מלהתערב כששאנג טסונג הרג את לו קאנג.
נגעל מסירובם של האלים הבכירים להתערב בנעשה, ריידן ויתר על המעמד ועזר לגיבורי הארץ לעצור את הברית הקטלנית בין שאנג טסונג לקוואן צ'י.
כאשר אונאגה מלך הדרקון איים על הברית הקטלנית, ריידן שיתף פעולה עם שני המכשפים כדי לנסות לעצור אותו.
בראותו שמאמציהם בקושי נושאים פרי, ריידן שחרר פצצת ברקים שהרגה את שני המכשפים אך לא הזיקה כלל למלך הדרקון.
מהותו של ריידן התחברה מחדש בממלכת הארץ, אך היא הושחתה, וכעת ריידן נשבע להגן על ממלכת הארץ בכל האמצעים הדרושים, אלימים ככל שיהיו.
בעידן השלישי הוא בן תמותה סיני.
מהלכים מיוחדים: יריית ברקים, טורפדו ברקים, טלפורטציית ברק.פטליטי ידוע: הוצאה להורג מחשמלת.
קיינו - שכיר חרב שקול ומחושב, המסוגל להיות חלקלק ולכרות בריתות זמניות אם המטרה תשרת את האינטרס שלו.
מנהיג ארגון הפשע הבינלאומי "הדרקון השחור".
נמלט מבוקש מאוד מרשויות החוק ואויבם המושבע של סוניה בלייד וג'אקס בריגס, חברי הכוחות המיוחדים.
במקור, קיינו היה אמריקני יליד יפן שהתייתם בגיל צעיר והתדרדר לחיי פשע.
הוא גורש גם מיפן וגם מארצות הברית והפך לאדם מבוקש גם בארצות נוספות.
בהמשך שימש כגנרל צבאותיו של שאו קאהן ובמשחק האתחול כמודיע חלקלק של הכוחות המיוחדים.
נכנס לטורניר מורטל קומבט לאחר ששמע שמועות על קיומו של אוצר בארמונו של שאנג טסונג.
נלכד ונלקח לעולם החיצון, אך הצליח לשכנע את שאו קאהן לחוס על חייו בכך שיעמוד בראש צבאותיו וילמד אותם טכנולוגיה צבאית.
מהלכים מיוחדים: קיינובול (כדור תותח), עין לייזר, זריקת סכינים.פטליטי ידוע: עין לייזר מדממת, קצירת איברים.
סקורפיון - סקורפיון הוא האנזו הסאשי, מנבחרי הלוחמים של שבט השיראי ריו - כנופיית נינג'ה יפנית - לפני שהוא, בני משפחתו ושבטו נהרגו בידי חבר שבט הלין קוויי היריב, בי-האן (סאב-זירו המקורי).
בהמשך מתגלה שמי שרצח את משפחת האסאשי היה קוואן צ'י, שליט ממלכת העולם התחתון.
הוא נולד מחדש במעמקי העולם התחתון כרוח מלאת נקמה, שאינה חיה או מתה, ואשר נדונה להתהלך בכור המצרף שבחיים לאחר המוות.
הוא קיבל כוחות חדשים בהם צלצלי קונאי שיוצאים מידיו, יכולת טלפורטציה וזימון אש מהשאול.
במשחקים מאוחרים סקורפיון חמוש גם בזוג חרבות בנוסף לצלצל.
מאז, סקורפיון הצליח להרוג את בי-האן, ששב לחיים בתור הרוח המאיימת נוב סאיבוט.
סקורפיון משמש כקמע של סדרת משחקי מורטל קומבט, וכאנטי-גיבור המופיע בכל משחקי הסדרה.
למרות היותו נייטרלי, סקורפיון ישתף פעולה עם כל מי שיעזור לו במסע הנקמה שלו.
מהלכים מיוחדים: יידוי צלצל קונאי, קפיצת אגרוף עם טלפורטציה, זימון אש מהשאול.פטליטי ידוע: גולגולת נושפת אש, צלצל קוטע איברים.
סאב זירו - בי-האן וקואיי ליאנג הם שני אחים לוחמים מעוררי יראה משבט הנינג'ות לין קוויי, אשר קיבלו את היכולת לשלוט בקרח בכל צורותיו.
בעוד בי-האן נהרג בתקופת המשחק הראשון (וכעת חזר לחיים כרוח הרפאים המאיימת נוב סאיבוט), קואיי ליאנג הוא המזוהה ביותר עם הדמות, לאחר שנטל את זהותו מתוך כבוד אליו.
לסקורפיון נודע שליאנג איננו סאב-זירו המקורי אשר הרג אותו וכן שהרוצח האמיתי היה קוואן צ'י שהתחזה לסאב-זירו, וככפרה על כך שנטל את חייו של בי-האן, הוא נשבע להגן על קואיי ליאנג לנצח.
במאורעות המשחק השלישי, סאב-זירו הצעיר נמלט משבט לין קוויי לאחר שחברי השבט רצו להפוך את לוחמיו לקיבורגים, וחובר לגיבורי הארץ במלחמתם נגד כוחות העולם החיצון.
כמו סקורפיון וריידן, סאב-זירו הוא מהבודדים והידועים ביותר אשר מופיעים בכל משחקי הסדרה.
מהלכים מיוחדים: הקפאת גוף, החלקת קרח, הקפאת קרקע, מקלחת קרחונים.פטליטי ידוע: הקפאת גוף וכריתת עמוד שדרה.
דמות חבויה סיזות' "רפטייל" - במקור דמות סודית חבויה, רפטייל הוא מזן נכחד של אנשי לטאה דו-רגליים, אשר כורת ברית עם קיסר העולם החיצון שאו קאהן מתוך תקווה להחייאתם המחודשת של בני מינו, בתמורה לנאמנותו הנצחית.
בתקופת הברית הקטלנית בין שאנג טסונג לקוואן צ'י, רפטייל מוצא את ביצת הדרקון של אונאגה, שהופכת אותו לאווטאר של אונאגה.
בעידן השלישי מתגלה שיש לו 2 צורות: אנושית ולטאה ומתגלה גם שמו האמיתי.
מהלכים מיוחדים: יריקת חומצה, זריקת כדור רפש, הפיכה לבלתי-נראה.פטליטי ידוע: לפיתת לשון/יריקת חומצה מדממת.
בוסים שאנג טסונג - מכשף שדים מרושע ורב עוצמה, המסוגל לשנות את צורתו ולשאוב את נשמותיהם של אלה אשר הביס בקרב.
בכך, הוא מצליח לשמר את צעירותו ואת כוחותיו, אחרת יזדקן במהירות וימות בטרם עת.
יד ימינו של קיסר העולם החיצון שאו קאהן ואויבו המושבע של לו קאנג.
במשחק השני, שאו קאהן משיב לשאנג טסונג את צעירותו, ובתמורה זה האחרון מקים לתחייה את אשתו סינדל בממלכת הארץ - בכך מאפשר את מיזוג הממלכות.
במהלך הברית הקטלנית עם המכשף קוואן צ'י, השניים מתכוונים לכבוש את הממלכות בכך שהם מקימים לתחייה את צבאו של מלך הדרקון.
כשאונאגה מלך הדרקון מגיע בעצמו כדי להשיג שליטה על צבאו, שאנג טסונג נהרג.
בהמשך חוזר לחיים באירועי "מורטל קומבט: ארמגדון".
בעידן השלישי שנג טסונג האנושי היה רוכל עני שהתפרנס מנוכלויות ומכירת "כישופים" מזויפים, עד שקרוניקה הפכה אותו למכשף אמיתי.
מהלכים מיוחדים: זריקת גולגולות אש, התפרצות וולקנית, שינוי צורה ללוחמים אחרים.פטליטי ידוע: שאיבת נשמה.
גורו - לוחם גזע השוקאן שחציו אנושי, חציו דרקון.
גורו היה האלוף הבלתי מעורער של טורניר מורטל קומבט לאחר שהביס את קונג לאו הדגול.
במשך 500 שנים, הוא נותר בלתי מובס ועזר למכשף שאנג טסונג להתקרב למטרות הכיבוש אליו שאף שאו קאהן.
בתחרות העשירית בה הוא הגן על התואר שלו, גורו ניצב נגד לו קאנג, שניצל את ביטחון היתר של היצור בעל ארבע זרועות והביס אותו בקרב.
גורו נעלם בסיומו של הקרב, והאמינו כי הוא מת.
במהלך המשחק השני, מחליף אותו חבר נוסף מגזע השוקאן בשם קינטארו.
גורו צץ מחדש במהלך מאורעות המשחק הרביעי, ובמקום לנקום את תבוסתו מידי לו קאנג, הוא הצטרף לחברי הגזע שלו במלחמתם נגד הקנטאורים.
הנסיכה קיטאנה התערבה וניהלה הסכם שלום בין שני הגזעים.
בהמשך, קונג לאו הופיע ודרש נקמה על מות אבי אבותיו מידיו של גורו.
נזיר השאולין תקף את גורו וצילק את גופו, ובכך החוב בין השניים נפרע והשניים לחצו ידיים.
עם הבסתו של שינוק ושחרורה של ממלכת אדניה מכוחותיו, גורו וגזע השוקאן עברו לצד הטובים וחתמו על הסכם שלום עם הקנטאורים.
שנים לאחר מכן, כוחות אדניה והשוקאן התקיפו את צבאו הנחלש של שאו קאהן.
גורו נפצע אנושות באחד הקרבות, וניצל בידי שאו קאהן, שהבטיח להשיב את גזע השוקאן לגדולתו בתמורה לנאמנותו.
גורו נחשב לאחת הדמויות האייקוניות ביותר בסדרת המשחקים.
מהלכים מיוחדים: רקיעת רגליים, זריקת כדורי אש.פטליטי ידוע: תפיסת גוף בזרועות תחתונות והכאה עד מוות בזרועות עליונות.
דמויות שהוצגו במשחק "מורטל קומבט II" (1993)
דמויות חוזרות: לו קאנג, ג'וני קייג, ריידן, שאנג טסונג, סקורפיון וסאב-זירו.דמויות חדשות: קונג לאו, ג'אקס, קיטאנה, מילינה, רפטייל ובאראקה.דמויות חבויות: ג'ייד, סמוק ונוב סאיבוט.בוסים: קינטארו, שאו קאהן.מלכודות מוות: "הבור 2" (הפלה לתהום וריסוק על האבן), "הקבר" (זריקה לתקרה מכוסה קוצים), "בריכת המוות" (זריקה לבריכה מלאה חומצה).
דמויות שחקן קונג לאו - נזיר השאולין לשעבר וחבר מסדר הלוטוס הלבן לשעבר.
יחד עם חברו הטוב לו קאנג, קונג לאו הוא אחד הצאצאים האחרונים של קונג לאו הדגול.
כשמנזר השאולין הותקף בידי כוחותיו של באראקה וחייליו הטארקטאנים, קונג לאו ולו קאנג עשו את דרכם דרך פורטל לעולם החיצון כדי לנקום את נקמתם של אחיהם הנופלים.
מטרתו האולטימטיבית של קונג לאו הייתה לבנות מחדש את מסדר הלוטוס הלבן באקדמיית וושו ולאמן דור חדש של לוחמים לדורות הבאים.
כששאו קאהן פלש לממלכת הארץ, קונג לאו נטש את תוכניתו והתמודד מול קיסר העולם החיצון, אך הובס ונפצע אנושות.
הוא בחר שלא לחזור לשאולין ונסוג לחיי שלווה בהתאם לאמונת אבותיו, אך מהר מאוד מצא את עצמו נלחם בכוחותיו של שינוק.
כשנודע לו שגורו חי, קונג לאו הכה אותו מכה ניצחת אשר צילקה את גופו ובכך שילם את חובו על מות קונג לאו הדגול.
במהלך הברית הקטלנית בין שאנג טסונג לקוואן צ'י, קונג לאו הזועם נטש את דרכיו הפציפיסטיות ודרש לנקום את מות חברו לו קאנג.
מהלכים מיוחדים: זריקת כובע חד כתער, בעיטת צלילה, טלפורטציה, טורנדו מסחרר.פטליטי ידוע: כובע בומרנג מדמם (MK1-MKSM), מנסרת גופות (MK9).
ג'אקס - מייג'ור ג'קסון "ג'אקס" בריגס הוא הממונה הישיר של סוניה בלייד בכוחות המיוחדים.
אדם גדול מידות ומאיים, שיצא למבצע חילוץ להצילה כשהיא וקיינו נלקחו בידי שאנג טסונג לעולם החיצון.
עם פלישת צבאותיו של שאו קאהן, ג'אקס התכונן לקרב על ידי התאמת זרועות ביוניות.
אחרי הבסתו של קאהן, הוא וסוניה מקימים את הסוכנות לחקירות העולם החיצון, החוקרת ממלכות אחרות וממפה אותן, כמו גם משמידה פורטלים המובילים לממלכת הארץ.
במשחק הרביעי, ג'אקס וסוניה לוכדים חבר נוסף בארגון "הדרקון השחור", ג'ארק, אך שלושתם נאלצים לשתף פעולה בעצירתו של שינוק וכוחות העולם התחתון.
בהמשך, הוא וסוניה מוצאים את הקיבורג סיירקס נטוש ומקולקל במדבר.
הם לוקחים אותו חזרה לסוכנות החקירות, משיבים לו את אנושיותו ומגייסים אותו לכוחות המיוחדים.
במהלך הברית הקטלנית, ג'אקס וסוניה מגייסים לשורותיהם גם את קנשי, אמן חרבות עיוור.
הם נאלצים לרדוף אחר סו האו, חבר בארגון יריב של הדרקון השחור, "הדרקון האדום".
לבסוף, ג'אקס עוצר את סו האו לאחר שזה נשלח למשימה בידי מבאדו מנהיג הדרקון האדום להרוג את שאנג טסונג.
נהרג בקרב נגד שאנג טסונג וקוואן צ'י, אך חוזר לחיים בידי אונאגה מלך הדרקון.
מהלכים מיוחדים: גל אנרגיה, אגרוף קרקע, תפיסת גוף, שובר גב, אגרוף פטיש, מכונת ירייה/מטול רימונים (במשחקים מאוחרים).פטליטי ידוע: מחיצת ראש, שבירת זרועות.
קיטאנה - אחרי עשרות אלפי שנים בהם עבדה כמתנקשת בשירותו של שאו קאהן, קיטאנה גילתה את האמת אודות עברה - שהיא בתם של שליטי אדניה, המלך ג'ארוד והמלכה סינדל, אשר נלקחה לחזקתו של שאו קאהן כשכבש את ממלכתם.
היא גם מגלה שמילינה איננה אחותה אלא כפילה מעוותת שלה שנוצרה בידי שאנג טסונג לבקשתו של קאהן לצורך החלפתה אם אי פעם תגלה את האמת.
היא עומדת למשפט בעוון בגידה, אך נמלטת וחוברת לגיבורי הארץ כדי לשחרר את אמה סינדל מאחיזתו של שאו קאהן, שהחיה אותה מחדש והשתמש בה כדי לפלוש לממלכת הארץ.
היא משכנעת את חברתה הקרובה ג'ייד להצטרף אליה ומצליחה לשחרר את ממלכת אדניה משליטתו של העולם החיצון.
בזמן ניסיון הכיבוש של שינוק, קיטאנה נבגדת על ידי בת אדניה בוגדנית בשם טניה, אך פעם נוספת מצליחה לעצור את כוחותיו בעזרת גיבורי הארץ.
היא מציעה ללו קאנג אפשרות לחיות לצידה כשליט אדניה, אך בשל חובותיו כאלוף ממלכת הארץ הוא נאלץ לסרב.
כדי למנוע ניסיון השתלטות נוסף של שאו קאהן, קיטאנה כורתת ברית עם גורו וגזע השוקאן.
מוכת צער לאחר מותו של לו קאנג בידי שאנג טסונג בזמן הברית הקטלנית, ונהרגת יחד עם שאר גיבורי הארץ עד אשר חזרה לחיים בידי אונאגה מלך הדרקון.
מהלכים מיוחדים: סיבובי מניפה, הטלת מניפה חדה כתער, ריחוף מניפה.פטליטי ידוע: נשיקת מוות, עריפת ראש בידי מניפה.
באראקה - יליד מגזע בלתי צפוי ואלים של מוטאנטים נוודים מהעולם החיצון הנודעים בשם טארקטאנים.
הטארקטאנים הם אוכלי-אדם וידועים בשיניהם החדות והמאיימות.
בהמשכיות המקורית באראקה מוביל את המתקפה על מנזר שאולין לפקודתו של קיסר העולם החיצון שאו קאהן, לאחר שלו קאנג ניצח בטורניר מורטל קומבט.
היא משתמשת במעמד זה כדי לחרחר מלחמה בין כוחות אדניה לבין גזע הטארקטאנים.
בעידן השלישי (החל ממשחק MK1 מ-2023) מתגלה שהטארקטאנים אינם גזע אלא מחלה, ובאראקה מוצג כדמות טובה שאיבד את משפחתו למחלה ומאז דואג למושבה מצורעת של טארקטאנים.
מהלכים מיוחדים: להבי חיתוך, ניצוץ להב, להבים מסתובבים.פטליטי ידוע: עריפת ראש בידי להב זרועות, שיפוד בשרי.
מילינה - אחרי שהקיסר שאו קאהן כבש את ממלכת אדניה ומיזג אותה לתוך העולם החיצון, הוא החליט להשאיר בחיים את קיטאנה, בתו של השליט הקודם, ולגדל אותה כשלו.
אף על פי שהילדה גדלה ללא כל ידע על עברה, קאהן חשש שיום אחד היא תגלה את מורשתה האמיתית ותפנה לו עורף.
אי לכך, הוא פקד על שאנג טסונג ליצור גרסה נאמנה ואכזרית יותר של קיטאנה שתוכל לקחת את מקומה אם יהיה בכך צורך.
דבר זה נעשה על ידי מיזוג מהותה של קיטאנה עם לוחם טארקטאני מהגזע של באראקה.
אולם, התהליך לא הושלם בהצלחה והכפילה יצאה מעוותת עם פה מעורר פלצות של בני שבט הטארקטה.
במקום להחליף את קיטאנה, קאהן השתמש בכפילה כדי לרגל אחרי קיטאנה ולהבטיח את נאמנותה אליו והציג אותה בתור אחותה התאומה האובדת.
השתיים גדלו יחדיו כבנותיו וכמתנקשות אישיות שלו, אם כי מילינה החלה לשנוא את קיטאנה משום שהייתה הבת המועדפת.
כפי שחשש, קיטאנה גילתה את האמת ומילינה הצטוותה להשגיח עליה כשחברה ללוחמי ממלכת הארץ.
בהמשך היא נרצחה בידי קיטאנה ונשמתה הגיעה לעולם התחתון - שם היא נשבעה אמונים לשינוק.
היא עוזרת לו בפלישתו לממלכת אדניה, ולאחר שהובס דורשת לחלוק עם קיטאנה את השלטון.
קיטאנה מסרבת ולוכדת את מילינה בצינוק.
כאשר אונאגה מלך הדרקון פלש לאדניה, באראקה שחרר את מילינה מהצינוק והיא הצטוותה להתחזות לקיטאנה כדי לבלבל את אויביו.
אולם, למילינה יש תוכניות משל עצמה, והיא מבקשת לשלוט בכוחות אדניה ובצבא הדרקון של אונאגה גם יחד.
מהלכים מיוחדים: פיצוצי סאי, סאי מעופף, נפילת טלפורטציה, זינוק נשיכת צוואר (MK9)פטליטי ידוע: אכילת אדם, דקירות סאי, השתלחות פראית.
דמויות חבויות סמוק - יחד עם חברו סאב-זירו, סמוק השתייך לשבט הנינג'ות לין קוויי.
השניים בחרו לערוק אחרי שמנהיגי השבט ביקשו להפוך את הנינג'ות לקיבורגים.
בסופו של דבר, סמוק נשבה ועבר שינוי צורה.
ניתנו לו הוראות לרדוף אחרי סאב-זירו, אך שלא כמו מקביליו הרובוטיים, סמוק שמר על אנושיותו ונודע לו כי הוא למעשה אחד מהלוחמים הנבחרים של ריידן.
הוא עזר לסאב-זירו להביס את סיירקס וסקטור, אך נשבה שנית בידי כוחותיו של קאהן ונלקח למעמקי מצודתו בעולם החיצון.
כעשור לאחר מכן, הוא מתגלה על ידי נוב סאיבוט, שמפעיל אותו מחדש.
בעוד הננוטכנולוגיה של סמוק תיקנה את מערכותיו, הוא קיבל תכנות מחדש של נוב סאיבוט כדי שישמש כבן בריתו.
שמו האמיתי מוזכר רק במשחק התשיעי- תומאס ורבדה.
עד המשחק התשיעי לסמוק אין יכולות משל עצמו - חלקן של סקורפיון וחלקן של שלישיית הסייבורגים, ובמשחק התשיעי הוא הופך לדמות עם יכולות משל עצמה.
במורטל קומבט אקס יש דמות סייבורג אנכרוניסטית בשמו, למרות שבסיפור הוא דווקא מופיע כגרסה זומבית של סמוק האנושי.
מהלכים מיוחדים: ענן עשן, מטח עשן, השתגרות לאחור.פטליטי: פיצוץ עשן, ריקבון עשן מבפנים (MK9).
נוב סאיבוט - בי-האן היה סאב-זירו המקורי לפני שנהרג בידי סקורפיון כנקמה על מותו שלו, וחזר לחיים כרוח נקמנית.
כחבר שבט הלין קוויי, בי-האן נשלח לעולם החיצון כדי להישבע אמונים לשאו קאהן, ובהמשך לשינוק.
לאחר מאורעות הברית הקטלנית, נוב סאיבוט נותר חופשי לפקד על קבוצת מתנקשים משלו.
הוא מוצא את סמוק הקיבורגי והופך אותו למשרתו, ובהמשך השניים חולקים בקשר סימביוטי ונקראים אף "נוב-סמוק".
באירועי "ארמגדון", הוא וסמוק פולשים לתוך שבט הלין קוויי, משתלטים על הנינג'ות והופכים אותם למשרתיהם האפלים.
בסופו של דבר, נוב סאיבוט מובס בידי טייבן ונותר לבדו מחוסר הכרה.
הוא נמצא בידי ריידן, שמאלץ אותו להיזכר מחדש בעברו.
מהלכים מיוחדים: נגיחת השתגרות, זריקה מוצללת, מתנקש אפל, חור שחור.פטליטי: סיחרור צללים, נגיחות השתגרות.
ג'ייד - במקור שימשה כמתנקשת מהעולם החיצון בשירותו של הקיסר שאו קאהן.
אחרי שקיטאנה נמלטת לממלכת הארץ בעקבות רצח מילינה, ג'ייד מקבלת פקודות ללכוד אותה בחיים, אך היא נקרעת בין הפרת הפקודות שקיבלה לבין בגידה בחברתה הקרובה.
קאהן שולח גם את רפטייל איתה כערובה, ואומר לו לעצור את קיטאנה בכל האמצעים הדרושים.
השניים מאתרים את קיטאנה, וג'ייד מונעת ניסיון התנקשות בה בידי רפטייל.
בעקבות מעשיו של רפטייל, ג'ייד משתכנעת להפנות עורף לקאהן ולעזור לקיטאנה להשיב לחיים את אמה סינדל משליטתו של קאהן.
בעקבות הבסתו של קאהן, ג'ייד ממשיכה לשרת נאמנה את המלכה סינדל ובתה קיטאנה.
נאלצת לחזות במותה של קיטאנה ושל גיבורי הארץ בעקבות הברית הקטלנית בין שאנג טסונג וקוואן צ'י.
מהלכים מיוחדים: שליחת תער (רייזוראנג), תפיסת מקל בו (MK9).פטליטי ידוע: השתפדות על ידי מקל בו, קצירת איברים על ידי רייזוראנג.
בוסים שאו קאהן - שר מלחמה חסר רחמים המשמש כקיסר העולם החיצון.
מעורר פחד ויראה בשל כוחו הכמעט-אלוהי והידע שלו בכישוף שחור.
מבקש לכבוש את כל הממלכות ולמזג אותן עם העולם החיצון.
נוהג להקניט וללגלג על יריביו.
מהנבלים הידועים ביותר בסדרת המשחקים.
לפני מאורעות המשחקים, קאהן שימש כמגן העולם החיצון וכיועץ לאונאגה מלך הדרקון.
בסופו של דבר, קאהן הרעיל את אונאגה ולקח שליטה על כס המלכות ועל צבא הדרקון.
הוא כבש ממלכות חלשות ומיזג אותן עם העולם החיצון, ביניהן ממלכת אדניה - שמלכתה סינדל אולצה לשמש כאשתו, ובתה קיטאנה כמתנקשת האישית שלו.
סינדל הרגה את עצמה כדי להימלט מאחיזתו של קאהן, והוא שמר על נשמתה בעולם החיצון.
אחרי שהמכשף שאנג טסונג הפסיד בטורניר מורטל קומבט, שאו קאהן השתמש בתחבולה המאפשרת לו לכבוש את ממלכת הארץ אם ינצח בדו-קרב.
בהמשך, הוא מפר את חוקי הטורניר בכך שמורה לשאנג טסונג להחיות מחדש את מלכתו סינדל בממלכת הארץ, ובכך מאפשר את מיזוג הממלכות.
אולם, הוא מובס פעם אחרי פעם בידי לו קאנג, אלוף ממלכת הארץ.
הוא מופיע שוב בזמן הברית הקטלנית בין שאנג טסונג לקוואן צ'י, אולם השניים הורגים אותו בכוחותיהם המשולבים.
במשחק "מורטל קומבט: הטעיה" מתברר שהם הרגו חיקוי.
לאחר הבסתו של אונאגה מלך הדרקון, הוא כורת ברית מאולצת עם שאנג טסונג, קוואן צ'י ואונאגה כדי להביס את בלייז ולהשיג את כוחותיו האלמותיים.
מהלכים מיוחדים: הסתערות צל, מכת קורנס, כדור אש, תפוס והכה (+הקנטת יריב, פריצה בצחוק מלגלג).פטליטי ידוע: ריסוק איברים על ידי קורנס, קריעת גוף במו ידיו (MK9).
קינטארו - לוחם דמוי טיגריס מגזע השוקאן ממנו מגיעים גם גורו ושיבה.
מצטרף לשאו קאהן במהלך ניסיונו לכבוש את ממלכת הארץ בטורניר מורטל קומבט השני.
מבקש להתחרות בלו קאנג אך מפסיד.
מופיע גם במשחקים "מורטל קומבט: נזירי השאולין", "מורטל קומבט: ארמגדון" ובמשחק האתחול מ-2011, שבו הוא מתמודד מול קונג לאו, סטרייקר וסאב-זירו ומטיל מום בקאבאל.
לקינטארו יש מספר הופעות מועטות בקומיקסים המבוססים על סדרת המשחקים, ובהם הוא משרת לפקודתה של שיבה אך ראשו נערף בידי סוניה בלייד בזמן שהיא מושפעת מקללה של האביק.
דמותו מבוססת על ילד הפלא היפני קינטארו מהמיתולוגיה היפנית.
מהלכים מיוחדים: ידי אש, רמיסת טלפורטציה, תפיסה ארבע-זרועית (+שאגת שוקאן).פטליטי: קריעת גפיים ארבע-זרועית.
דמויות שהוצגו במשחק "מורטל קומבט 3" ועדכוניו "אולטימייט מורטל קומבט 3", "מורטל קומבט טרילוגי" (1995-1996)
דמויות שחקן נייטוולף - שמאן אינדיאני והיסטוריון אשר למרות עיסוקו אינו חי בעבר אלא מתברר כלוחם חזק ואמיץ בזמן פלישתו של שאו קאהן לממלכת הארץ.
מתקשר עם ריידן באמצעות חזיונות, ושואב אנרגיה פנימית וחיצונית כדי להגביר את כוחו.
אף על פי שלוחמי הארץ מוצאים מקלט באדמות השבט שלו, המוגנים בידי קסם שמאני, נייטוולף הוא טיפוס מתבודד.
מופיע שוב לאחר הברית הקטלנית, כשמקבל חזיונות על תחייתו המחודשת של מלך הדרקון.
בוחר להביס את אונאגה לבדו מכיוון שהשיטה בה ישתמש מסוכנת לכל אלה הסובבים אותו - שיטת אנרגיה שהועברה אליו מאבות אבותיו הכוללת שאיבת חטאי השבט שלו.
הוא הגיע לעולם התחתון, משך אליו את נשמתו של אונאגה ושחרר את חטאי אבותיו, דבר אשר קיבע את מלך הדרקון במקומו.
באמצעות כך, הוא גם הצליח לשחרר את רפטייל מאחיזתו של אונאגה.
מהלכים מיוחדים: נגיחת כתף, הנפת טומהוק, יריית חץ רוחות.פטליטי: הטלת גרזן מדממת, עריפת ראש בידי טומהוק, זימון ברקים.
קרטיס סטרייקר - נחת לשעבר ששירת במלחמת המפרץ וכעת משמש כראש חטיבה לניהול מהומות במשטרת העיר ניו יורק בזמן הופעתו של פורטל העולם החיצון בשמי העיר.
מלבד ללוחמי הארץ, הוא היחיד שניצל אחרי ששאו קאהן שאב את כל נשמותיהם של בני האדם.
במשחק האתחול מ-2011, סטרייקר הוא מפקד SWAT של קאבאל שמצטרף לריידן וללוחמיו כדי לעצור את פלישת העולם החיצון.
נהרג יחד עם שאר לוחמי הארץ בידי סינדל וחזר לחיים בידי קואן צ'י.
מופיע בקצרה ב"מורטל קומבט אקס" כאל-מת הנלחם עבור קואן צ'י ושינוק.
מהלכים מיוחדים: הטלת רימון יד, הטלת אלה, תיקול באמצעות אלה, ירי אקדח.פטליטי: חישמול טייזר ויריית ראש, מטען נפץ פנימי.
סיירקס - חבר שבט המתנקשים של הלין קוויי.
כאשר מנהיגי השבט בחרו להשתמש בטכנולוגיה מודרנית כדי להפוך את חברי השבט לקיבורגים חסרי נשמה, סאב-זירו סירב לכך וערק מהשבט.
יחד עם סקטור וסמוק, סיירקס קיבל פקודות לרדוף אחר סאב-זירו ולהורגו.
השלושה שרדו את פלישת העולם החיצון בידי שאו קאהן משום שלא הייתה להם כל נשמה.
אולם, סאב-זירו לכד את סיירקס ותכנת אותו מחדש כדי להשמיד את שאו קאהן.
בינתיים, קאהן הובס בידי לוחמי הארץ, וסיירקס - בעודו ממתין להוראות משאו קאהן, התקלקל וננטש במדבר.
בזמן הברית הקטלנית, הוא נמצא בידי סוניה בלייד וג'אקס, שתיקנו אותו, השיבו לו את אנושיותו וצירפו אותו לסוכנות חקירות העולם החיצון כדי להילחם בכוחותיו של שינוק.
חלק מצוות טריבורג במורטל קומבט אקס יחד עם סקטור וסמוק.
מהלכים מיוחדים: רשת ירוקה, הטלת רימון, השתגרות מתפוצצת, מסור עגול (MK9).פטליטי: השמדה עצמית, שיסוע מסור חשמלי (MK9).
סקטור - חבר שבט המתנקשים של הלין קוויי, אשר עבר שינוי צורה לקיבורג והצטווה לרדוף אחרי סאב-זירו העריק.
שלא כמו סיירקס וסמוק, סקטור מעולם לא טרח לגלות מחדש את אנושיותו ונשבע אמונים לשבט הלין קוויי.
במהלך אינספור הקרבות האלימים שלו נגד כוחות העולם החיצון, התיכנות של סקטור הושחת והוא האמין שהגרנדמסטר של שבט הלין קוויי הוא נחות ממנו ולכן הרג אותו.
נלחם בסאב-זירו על מנהיגות השבט ולאחר תבוסתו נמלט ליפן והקים סיעה משלו של לוחמים קיבורגים.
במשחק האתחול מ-2011 מתגלה כי סקטור (בצורתו האנושית) הוא בנו של הגרנדמסטר, והוא וסיירקס מקבלים משאנג טסונג תשלום נכבד על השתתפותם בטורניר מורטל קומבט.
חלק מצוות טריבורג במורטל קומבט אקס יחד עם סיירקס וסמוק.
מהלכים מיוחדים: שליחת טיל, אגרוף רקטה, טיל מתביית, להביור (MK9).פטליטי: להביור אש, דוחס גופות, טילים מתבייתים, "הדחליל" (הצמדת מיכשור מפריד איברים ליריב) (MK9).
קאבאל - מהדמויות החזקות והמהירות בסדרת המשחקים.
קאבאל היה חבר ארגון הפשע "הדרקון השחור" לצד קיינו עד אשר התקפה של חוליות השמד של שאו קאהן השחיתה את פניו.
הוא נאלץ להסתמך על מכשיר נשימה ולהסתיר את פניו המושחתות במסיכה.
התקפה זו גם שינתה את חייו לטובה כאשר נטש את חיי הפשע והצטרף לצד הטובים במלחמה נגד צבאו של קאהן.
במהלך הברית הקטלנית בין שאנג טסונג לקואן צ'י, קאבאל חוזר לצד הרעים כשמקים מחדש את ארגון "הדרקון השחור" ונאבק על מנהיגות הארגון עם מבאדו, מנהיג כנופיית "הדרקון האדום" היריבה.
הוא כמעט ונהרג בקרב ביניהם, וחוזר לחיים בידי האביק.
במשחק האתחול מ-2011, קאבאל שוב מופיע לצד הטובים אחרי שעזב את ארגון "הדרקון השחור", ונלחם בחטיבת ניהול המהומות של קרטיס סטרייקר בהגנת ממלכת הארץ מכוחותיו של קאהן.
מהלכים מיוחדים: פיצוץ מכל גז, נגיחת טורנדו, להבי חרבות קרס.פטליטי: שיפוד היריב בידי להבים.
סינדל - סיפורה של סינדל מתחיל לפני עשרת אלפים שנה, כאשר שלטה בממלכת אדניה לצד בתה קיטאנה.
כשממלכתה הפסידה בעשרה טורנירים של מורטל קומבט, קיסר העולם החיצון פלש אליה ומיזג בין שתי הממלכות.
סינדל נאלצה לחזות בשעבוד בני עמה, ברצח בעלה המלך ג'ארוד ובאימוצה של קיטאנה - בתה הפעוטה - בידי שאו קאהן.
כל אלה השפיעו עליה לרעה והיא בחרה להתאבד מאשר לחיות לצד שאו קאהן כמלכה רעיה.
אולם, במאורעות המשחק השלישי, קאהן מקים אותה לתחייה בתוך ממלכת הארץ בעזרתו של המכשף שאנג טסונג, ובכך מצליח לפלוש לממלכת הארץ וגם לקבל את מלכתו האבודה.
סינדל חזרה לחיים ועברה שטיפת מוח ללא כל זיכרון מעברה והביעה נאמנות מוחלטת לקיסר העולם החיצון.
כשגיבורי הארץ הצליחו להביס את קאהן, קיטאנה עזרה לה לגלות מחדש את עברה.
כעת כשאדניה השתחררה מאחיזתו של קאהן, היא שבה למקומה הראוי כמלכה והעמידה את שאו קאהן למשפט על פשעיו.
בהמשך, בת אדניה בוגדנית בשם טניה איפשרה לכוחות העולם התחתון של האל המושחת שינוק לפלוש לארמון.
אף על פי שקיטאנה נמלטה, סינדל נלכדה והוחזקה בצינוק עד להבסתו של שינוק.
מלאת זעם על הפלישה לממלכתה, סינדל שלחה את קיטאנה לכרות ברית עם צבאות גזע השוקאן ולהובילם בקרב נגד שאו קאהן החלש בזמן שהיא משיבה את ממלכתה לגדולתה.
במורטל קומבט 11 מתגלה שסינדל שיקרה בקשר לרצח של ג'ארוד.
במשחק זה מתברר שהאמת היא לא רק שהיא לא נאלצה לחזות בזה, אלא שהיא עצמה יזמה את הרצח של ג'ארוד כדי שתינשא לשאו קאהן.
באותו משחק מתברר שסינדל חיסלה את ג'ארוד ונישאה לשאו קאהן בגלל אינטרס - היא רוצה שיגנו עליה ולכן היא רוצה בעל חזק ולא "חלשלוש כמו ג'ארוד", לדבריה.
מהלכים מיוחדים: צרחת באנשי, ריחוף, כדור אש אווירי, שיער שוט (MK9).פטליטי: צווחת באנשי מדממת, "מיגרנה" (צווחת באנשי מפוצצת ראש) (MK9).
שיבה - חברת גזע השוקאן מהעולם החיצון.
כאשר שאו קאהן החיה את מלכתו סינדל בממלכת הארץ, הוא פקד על שיבה לשמש כשומרת ראשה האישית וכסוהרת לסוניה בלייד וקיטאנה הכלואות.
אולם, היא החלה לפקפק בנאמנותה לקאהן כשהוא מינה את מוטארו משבט הקנטאורים לראש חוליות השמד של צבאו.
היא ראתה בכך עלבון, משום שהשוקאן והקנטאורים היו יריבים מרים במשך השנים.
כשחזרה לעולם החיצון גילתה ששאו קאהן בגד בגזע השוקאן ופתח במתקפה נגדם, והיא מצטרפת לחברי הגזע שלה במלחמה נגד הקיסר.
מהלכים מיוחדים: רקיעה פראית, כדור אש, אגרוף קרקע (MK9).פטליטי: קריעת עור, קריעת גפיים והכאה בעזרתם (MK9).
דמויות חבויות ארמאק - ארמאק הוא למעשה תערובת נשמות של לוחמים מתים שנוצר כדי לשמש כאוכף החוק של שאו קאהן.
ריכוז של נשמות כה רבות מפתח אצלו יכולת טלקינזיס והוא מתייחס לעצמו בלשון רבים.
נשאר תחת שליטתו של קאהן גם אחרי הברית הקטלנית בין שאנג טסונג לקואן צ'י, בה קאהן נהרג.
נודד ברחבי העולם החיצון עד אשר נתקל בקנשי אמן החרבות העיוור, שמשחרר אותו מאחיזתו של קאהן מתוך רחמים.
כהוקרה על כך, ארמאק מלמד אותו נגיחה טלקינטית.
במשחק "מורטל קומבט: הטעיה", ארמאק עובר לצד הטובים כדי לכפר על חטאיו שנעשו בשמו של קאהן.
הוא מתחבר לנשמתו של לו קאנג ועוזר לו לשחרר את נשמות חבריו הכלואות, לאחר שמתו במהלך הברית הקטלנית וחזרו לחיים בידי אונאגה מלך הדרקון.
במורטל קומבט אקס מתברר שארמאק החיה את שאנג טסונג.
מהלכים מיוחדים: נגיחה טלקינטית, זריקה טלקינטית, ריחוף מיסטי.פטליטי: אפרקאט עורף ראשים, קריעת גוף טלקינטית, הטחה טלקינטית.
ריין - בילדותו, ריין הוברח מממלכת אדניה הכבושה בזמן שאביו נותר מאחור לפקד על צבאות אדניה.
הוא צץ מחדש במהלך פלישת צבאותיו של קאהן לממלכת הארץ, ומכיוון שלא רצה לסבול תחת עולו נשבע לו אמונים.
אומן על ידו לשמש כמתנקש יחד עם קיטאנה וג'ייד - שאף הן מגיעות מאדניה במקור.
דמותו מופיעה שוב רק ב"מורטל קומבט: ארמגדון", כאשר הוא מגלה את מורשתו האדנית מהמכשף קואן צ'י, שמוסיף ואומר לו שריין הוא צאצא ישיר של ארגוס, האל הבכיר שהגן על אדניה.
הוא מתחיל לכנות עצמו כנסיך הממלכה, אף על פי שנותר בצד הרעים.
נוצר כבדיחה פנימית של מפתחי המשחק על שירו של פרינס "גשם סגול".
מהלכים מיוחדים: מכת ברקים, כדור שולט מחשבות, בועת מים, פיצוץ מימי, בעיטת גייזר (MK9).פטליטי: בועה חונקת, עריפת ראש בעזרת חרב מים (MK9).